AIŠKINAMASIS MEMORANDUMAS

1. PASIŪLYMO APLINKYBĖS

2004 m. gegužės 17 d. įsigaliojo Stokholmo konvencija dėl patvariųjų organinių teršalų (toliau – Konvencija), patvirtinta Tarybos sprendimu 2006/507/EB[1]. Konvencijos tikslas – apsaugoti žmonių sveikatą ir aplinką nuo patvariųjų organinių teršalų (POT) poveikio. Šia Konvencija nustatyta šiuo metu dvidešimt trijų prioritetinių POT gamybos, naudojimo, importo ir eksporto nutraukimo, jų saugaus tvarkymo bei šalinimo ir netyčinio tam tikrų POT išleidimo į aplinką nutraukimo arba sumažinimo sistema, kuri pagrįsta atsargumo principu.

Reglamentu (EB) Nr. 850/2004 dėl patvariųjų organinių teršalų[2] Sąjungos teisėje įgyvendinami Konvencijoje ir 1979 m. Tolimų tarpvalstybinių oro teršalų pernašų konvencijos protokole dėl patvarių organinių teršalų (toliau – Protokolas), patvirtintame Tarybos sprendimu 259/2004/EB[3], nustatyti įpareigojimai.

Konvencijos 8 straipsnio 1 dalyje nustatyta, kad bet kuri Konvencijos šalis sekretoriatui gali pateikti pasiūlymą įtraukti cheminę medžiagą į Konvencijos A, B arba C priedą, kurį tada peržiūri Patvariųjų organinių teršalų kontrolės komitetas (POTKK) pagal 8 straipsnio 3 ir 4 dalis. Pasiūlyme turi būti pateikta D priede nurodyta informacija. Priedų pakeitimų priėmimo procedūra nustatyta Konvencijos 22 straipsnyje.

Remiantis turima moksline informacija ir peržiūros ataskaitomis, taip pat tinkamai atsižvelgus į Konvencijos D priede išdėstytus peržiūros kriterijus, matyti, kad perfluoroktano rūgštis (PFOA), PFOA druskos ir PFOA giminingos medžiagos, kurios aplinkos sąlygomis gali suskilti į PFOA, turi POT savybių. Toliau nuoroda į „PFOA ir jos junginius“ reiškia šioje pastraipoje apibūdintas šios medžiagos formas.

Neseniai Europos Komisijos užsakymu atliktos rinkos analizės[4] duomenimis, 2010 m. Sąjungoje veiklą vykdė tik viena įmonė, gaminanti amonio pentadekafluoroktanoatą (APFO). Ši įmonė pranešė APFO gamybą nutraukianti nuo 2010 m. rugpjūčio mėn., o jo pardavimą – nuo 2010 m. lapkričio mėn. Rinkos analizė taip pat parodė, kad PFOA ir APFO Sąjungoje daugiausia naudojami gaminant fluorpolimerus ir fluorelastomerus[5] ir kad į aplinką jie patenka būtent šiame etape.

2013 m. birželio 20 d. ES valstybių narių komitetas, įsteigtas pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH)[6], vieningai nusprendė PFOA ir APFO, priskirtus prie labai didelį susirūpinimą keliančiių cheminių medžiagų (SVHC), įtraukti į ES autorizacijos kandidatinį sąrašą[7]. PFOA ir APFO priskirti labai didelį susirūpinimą keliančioms medžiagoms remiantis dokumentų rinkiniu[8], kurį pagal Reglamento (EB) Nr. 1907/2006 XV priedą parengė Vokietija. Šiame dokumentų rinkinyje pateikta mokslinių duomenų, rodančių, kad PFOA ir APFO atitinka REACH 57 straipsnio c punkto kriterijus, nes pasižymi 1B kategorijos toksiniu poveikiu reprodukcijai, o dar svarbiau – atitinka ir REACH 57 straipsnio d punkto kriterijus, nes yra patvarios, bioakumuliacinės ir toksiškos cheminės medžiagos (PBT).

2013 m. spalio mėn. suderintos klasifikacijos sąraše – Reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (KŽP)[9] su pakeitimais, padarytais Komisijos reglamentu (ES) Nr. 944/2013[10], VI priede – PFOA ir APFO buvo suklasifikuoti kaip 2 kategorijos kancerogenai, kaip pasižymintys 1B kategorijos toksiniu poveikiu reprodukcijai ir 1 kategorijos specifiniu toksiškumu konkrečiam organui (kepenims), veikiant pakartotinai, (STOT RE 1 liver). Dėl šios klasifikacijos pagal Reglamentą (EB) Nr. 1907/2006, su pakeitimais, padarytais Reglamentu (ES) Nr. 317/2014[11], nuo 2015 m. sausio 1 d. PFOA ir APFO draudžiama teikti rinkai ir naudoti kaip plačiajai visuomenei parduoti skirtas medžiagas ar plačiajai visuomenei parduoti skirtuose mišiniuose.

Nuo to laiko Vokietijos ir Norvegijos kompetentingos valdžios institucijos pagal REACH reglamento XV priedą parengė bendrą dokumentų rinkinį, kuriuo siūloma PFOA junginius įtraukti į REACH apribojimų taikymo procesą. Šis dokumentų dėl apribojimų rinkinys[12] 2014 m. spalio 17 d. buvo pateiktas ECHA. Jame siūloma apriboti PFOA junginių kaip pavienių medžiagų arba kitų cheminių medžiagų, mišinių ar gaminių sudėtinių dalių gamybą, naudojimą ir teikimą rinkai.

Dėl puikių techninių savybių (atsparumas vandeniui, alyvai ir riebalams) PFOA junginiai naudojami įvairiose vartojimo prekėse ir pramonėje. Dėl šio naudojimo PFOA, jos druskos ir giminingos medžiagos plačiai išleidžiamos į aplinką. Pasaulio mastu PFOA šaltinių buvo gerokai sumažinta JAV, Japonijoje ir Europos Sąjungoje. Tačiau svarbu pažymėti, kad fluorpolimerų gamyba perkeliama į kitas šalis, pavyzdžiui, Rusiją ir Kiniją, kuriose, kaip manoma, didelė fluorpolimerų dalis vis dar gaminama naudojant PFOA. Tai matyti iš vartojimo gaminių, kuriuose yra PFOA ir kurie dažnai importuojami į Sąjungą iš kitų šalių. Pasaulinė fluorpolimero rinka nuolat auga (5–6 proc. per metus pasaulio mastu).

Dokumentų rinkinyje, grindžiamame turima informacija, daroma išvada, kad per metus į Sąjungą importuojama 40 tonų (t/m) PFOA ir jos druskų. Be to, skaičiuojama, kad Sąjungoje kasmet pagaminama 100–1 000 tonų (t/m) PFOA giminingų cheminių medžiagų ir dar 100–1 000 tonų (t/m) į ją importuojama. Be to, PFOA giminingos cheminės medžiagos patenka į Sąjungą importuojamuose gaminiuose, pavyzdžiui, tekstilės gaminiuose, ir manoma, kad tokiu būdu patenka didelis PFOA giminingų medžiagų kiekis.

Be jau patvirtintų PBT savybių, kurių buvimas įrodytas pirmiau minėtomis klasifikacijomis pagal REACH ir KŽP, dokumentų dėl apribojimų rinkinyje, parengtame pagal REACH XV priedą, taip pat nagrinėjamas PFOA ir jos junginių tolimų pernašų aplinkoje (LRT) potencialas. Dokumentų rinkinyje pateikiama nuoroda į 2006 m. EBPO ataskaitą, kurioje daroma išvada, kad PFOA ir jos junginiai gali būti toli pernešami aplinkoje – jų rasta tokiose atokiose vietose kaip Arkties regionas[13]. Dokumentų rinkinyje taip pat teigiama, kad tai įrodo, jog PFOA ir jos junginiai yra tarpvalstybinės aplinkos taršos problema.

Atsižvelgiant į šiuo metu turimą informaciją apie PFOA ir jos junginių PBT ir LRT savybes, taip pat remiantis pirmiau nurodytais tyrimais ir ataskaitomis, siūloma pripažinti, kad PFOA ir jos junginiai atitinka Konvencijos D priedo kriterijus ir todėl turėtų būti laikomi patvariaisiais organiniais teršalais (POT).

Trečiosiose šalyse vis dar gaminami, naudojami arba netyčia į aplinką išmetami dideli PFOA ir jos junginių kiekiai. Kadangi šios cheminės medžiagos gali būti toli pernešamos aplinkoje, nacionalinių ar Sąjungos lygmens priemonių nepakanka aukštam aplinkos ir žmonių sveikatos apsaugos lygiui užtikrinti, todėl tarptautinių veiksmų turi būti imamasi platesniu mastu.

Atsižvelgiant į tai, kad kitas POTKK posėdis vyks 2015 m. spalio mėn., reikėtų, kad Komisija Sąjungos vardu Stokholmo konvencijos sekretoriatui pateiktų pasiūlymą PFOA ir jos junginius įtraukti į Konvencijos A priedą. Tai pozicija, kurios turėtų būti laikomasi Sąjungos vardu taikant SESV 218 straipsnio 9 dalį.

2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

2014 m. liepos mėn. ES valstybių narių kompetentingos institucijos patvirtino dokumentą[14] dėl bendro Konvencijos, Protokolo ir REACH reglamento supratimo.

Sprendimas pateikti pasiūlymą dėl PFOA ir jos junginių įtraukimo į Konvencijos A priedą yra grindžiamas šio bendro supratimo dokumento išvadomis, kuriose teigiama, kad cheminės medžiagos įtraukimo į REACH XVII priedą („Apribojimai“) procesas gali vykti tuo pat metu kaip cheminės medžiagos įtraukimas į vieną iš Konvencijos priedų, ir, be to, kai cheminei medžiagai jau taikomi apribojimai pagal REACH, gali būti lengviau parengti ES poziciją šalių konferencijai, kurioje bus sprendžiama dėl tos cheminės medžiagos įtraukimo.

Jei bus pasiūlyta PFOA ir jos junginius įtraukti į Konvencijos A priedą, prasidės tolesnis vertinimo ir konsultacijų su suinteresuotaisiais subjektais ir visomis kitomis suinteresuotomis Konvencijos šalimis laikotarpis.

3. TEISINIAI PASIŪLYMO ASPEKTAI

Priėmus šį pasiūlymą, pagal Konvencijos 8 straipsnio 1 dalį ir D priedo kriterijus bus parengtas informacinis dokumentų rinkinys, o po to Konvencijos sekretoriatui bus pateiktas pasiūlymas PFOA ir jos junginius įtraukti į Konvencijos A priedą.

2015/0066 (NLE)

Pasiūlymas

TARYBOS SPRENDIMAS

dėl pasiūlymo įtraukti papildomų cheminių medžiagų į Stokholmo konvencijos dėl patvariųjų organinių teršalų A priedą pateikimo Europos Sąjungos vardu

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo, ypač į jos 191 straipsnio 1 dalį kartu su 218 straipsnio 9 dalimi,

atsižvelgdama į Europos Komisijos pasiūlymą,

kadangi:

(1) 2004 m. lapkričio 16 d. Sąjunga 2004 m. spalio 14 d. Tarybos sprendimu 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu ratifikavo Stokholmo konvenciją dėl patvariųjų organinių teršalų[15];

(2) Sąjunga yra šios Konvencijos šalis, todėl ji gali siūlyti Konvencijos priedų pakeitimus. Konvencijos A priede išvardyti patvarieji organiniai teršalai (POT), kuriuos reikia pašalinti;

(3) remiantis turima moksline informacija ir peržiūros ataskaitomis, taip pat tinkamai atsižvelgus į Konvencijos D priede išdėstytus peržiūros kriterijus, matyti, kad perfluoroktano rūgštis (PFOA), jos druskos ir PFOA giminingos medžiagos, kurios aplinkos sąlygomis gali suskilti į PFOA (toliau – PFOA ir jos junginiai), turi POT savybių;

(4) vadovaujantis Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH)[16] 59 straipsnio 1 dalimi ir pagal to reglamento XV priedą parengtu dokumentų rinkiniu[17], PFOA ir jos amonio druska (APFO) įtrauktos į labai didelį susirūpinimą keliančių cheminių medžiagų kandidatinį sąrašą, nustačius, kad jos atitinka to reglamento 57 straipsnio c punkto kriterijus, nes pasižymi 1B kategorijos toksiniu poveikiu reprodukcijai, o dar svarbiau – atitinka to reglamento 57 straipsnio d punkto kriterijus, nes yra patvarios, bioakumuliacinės ir toksiškos cheminės medžiagos;

(5) remiantis REACH 69 straipsnio 4 dalimi dėl PFOA ir jos junginių pagal REACH XV priedą[18] parengtas dokumentų rinkinys buvo pateiktas Europos cheminių medžiagų agentūrai siekiant apriboti PFOA ir jos junginių kaip pavienių medžiagų arba kitų cheminių medžiagų, mišinių ar gaminių sudėtinių dalių gamybą, naudojimą ar teikimą rinkai;

(6) PFOA ir jos junginiai plačiai bei įvairiai naudojami visame pasaulyje ir jų visur aptinkama aplinkoje. Kadangi PFOA gali būti toli pernešama aplinkoje, Sąjungos lygmens priemonių nepakanka aukštam aplinkos ir žmonių sveikatos apsaugos lygiui užtikrinti, todėl tarptautinių veiksmų turi būti imamasi platesniu mastu;

(7) todėl Sąjunga Konvencijos sekretoriatui turėtų pateikti pasiūlymą įtraukti PFOA ir jos junginius į Konvencijos A priedą. Šiame pasiūlyme ir formuojant Sąjungos poziciją dėl PFOA ir jos junginių įtraukimo į Konvencijos A priedą sąlygų turėtų būti atsižvelgiama į visą susijusią informaciją, gautą šiuo metu vykdant apribojimų taikymo procedūrą pagal REACH 68–73 straipsnius,

PRIĖMĖ ŠĮ SPRENDIMĄ:

1 straipsnis

1. Sąjunga pateikia pasiūlymą į Stokholmo konvencijos dėl patvariųjų organinių teršalų (toliau – Konvencija) A priedą įtraukti PFOA ir jos junginius.

2. Komisija Sąjungos vardu praneša apie šį pasiūlymą Konvencijos sekretoriatui ir kartu pateikia visą informaciją, kurios reikalaujama Konvencijos D priede.

2 straipsnis

Šis sprendimas įsigalioja jo priėmimo dieną.

Priimta Briuselyje

Tarybos vardu

Pirmininkas

[1] OL L 209, 2006 7 31, p. 1.

[2] OL L 158, 2004 4 30, p. 7.

[3] OL L 81, 2004 3 19, p. 35.

[4] van der Putte I, Murin M, van Velthoven M, Affourtit F. 2010. „Analysis of the risks arising from

the industrial use of Perfluorooctanoic Acid (PFOA) and Ammonium Perfluorooctanoate (APFO)

and from their use in consumer articles.“ „Evaluation of the risk reduction measures for potential

restrictions on the manufacture, placing on the market and use of PFOA and APFO“. Europos

Komisija, Įmonių ir pramonės GD.

[5] Fluorpolimerai yra gerų eksploatacinių savybių turintys plastikai, o fluorelastomerai yra gerų eksploatacinių savybių turintys sintetiniai kaučiukai.

[6] OL L 396, 2006 12 30, p. 1.

[7] ED/69/2013, pateikiama adresu http://echa.europa.eu/documents/10162/b54352de-0f2f-454c-bc83-04f191c560b7.

[8] Pateikiama adresu http://echa.europa.eu/documents/10162/1b26b219-6783-4981-9acf-154d620937b4

[9] OL L 353, 2008 12 31, p. 1.

[10] Komisijos reglamentas (ES) Nr. 944/2013 (5-asis Reglamento (EB) Nr. 1272/2008 derinimas su technikos pažanga (ATP) (OL L 261, 2013 10 3, p. 5).

[11] Komisijos reglamentas (ES) Nr. 317/2014, kuriuo iš dalies keičiamas Reglamento (EB) Nr. 1907/2006 XVII priedas (CMR medžiagos) (OL L 93, 2014 3 28, p. 24).

[12] „Restriction Report for PFOA“, parengė Vokietija ir Norvegija, paskelbta ECHA interneto svetainėje 2014 m. gruodžio 17 d. Pateikiama adresu http://www.echa.europa.eu/web/guest/restrictions-under-consideration

[13] OECD, 2006. „SIDS Initial Assessment Report after SIAM 22 - Ammonium Perfluorooctanoate & Perfluorooctanic Acid“, pp. 1-210.

[14] CA/29/2014, patvirtintas per REACH ir KŽP reglamentų kompetentingų institucijų (CARACAL) 15-ąjį posėdį 2014 m. liepos mėn.

[15] OL L 209, 2006 7 31, p. 1.

[16] 2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 369, 2006 12 30, p. 1).

[17] Pateikiama adresu http://echa.europa.eu/documents/10162/1b26b219-6783-4981-9acf-154d620937b4

[18] „Restriction Report for PFOA“, parengė Vokietija ir Norvegija, paskelbta ECHA interneto svetainėje 2014 m. gruodžio 17 d. Pateikiama adresu http://www.echa.europa.eu/web/guest/restrictions-under-consideration